En 47-årig mand blev natten til onsdag taget på fersk gerning, efter at han var brudt ind i en restaurant på Boulevarden i Aalborg.

Et par blødende hænder afslørede natten til onsdag en 47-årig mand, som var brudt ind i en restaurant på Boulevarden i Aalborg. Nordjyllands Politi havde natten til onsdag fået en melding om indbruddet på restauranten, hvor en rude var knust. En patrulje kørte forbi adressen og så en mand, som matchede det signalement, politiet havde fået. Patruljen tog kontakt til den 47-årige mand, som ifølge politiets døgnrapport var meget beruset. Manden blødte fra hænderne, og det spurgte betjentene ind til. Den 47-årige mand forklarede, at han havde været oppe at slås på en beværtning, men den nævnte beværtning var lukket og har aldrig åbent så sent, så derfor tvivlede patruljen på hans forklaring. Manden blev anholdt, sigtet for indbrud og blev taget med på stationen. Han stjal intet fra restauranten.